VIDES KONSULTATĪVĀ PADOME

Nodibinājumi: „Latvijas Dabas fonds”, „Vides Izglītības fonds”, „Pasaules Dabas fonds”, „Ķemeru Nacionālā parka fonds”, “Teiču dabas fonds”, biedrības: „Latvijas Ornitoloģijas biedrība”, „Vides fakti”„Vides aizsardzības klubs”, „Latvijas Makšķernieku asociācija”, „Latvijas ezeri”, „Zaļā brīvība”, „Ekodizaina kompetences centrs”, „Latvijas Botāniķu biedrība”, „Latvijas Atkritumu saimniecības asociācija”, „Baltijas krasti”, „Zero Waste Latvija”, „Latvijas Vides pārvaldības asociācija”, „Latvijas Permakultūras biedrība”, “Korporatīvās ilgtspējas un atbildības institūts”, un biedrība „Baltijas Vides forums”.

**Rīga, Peldu iela 26/28, LV-1494**

18.02.2022.

Nr. 1-8.

**Vides aizsardzības un reģionālās attīstības ministrija**

pasts@varam.gov.lv

**Latvijas Republikas Ministru kabinetam**

pasts@mk.gov.lv

**Zemkopības ministrijai**

pasts@zm.gov.lv

*Par priekšlikumiem grozījumiem Ministru kabineta 2014. gada 22. jūlija noteikumos*

 *Nr. 421 "Medību noteikumi"*

Vides konsultatīvās padomes (turpmāk – VKP) organizācijas attiecīgās jomas eksperti ir izskatījuši Ministru kabinetā iesniegto normatīvo aktu grozījumu projektu „Grozījumiem Ministru kabineta 2014. gada 22. jūlija noteikumos Nr. 421 "Medību noteikumi"”, **21-TA-1825** (<https://tapportals.mk.gov.lv/structuralizer/data/nodes/1392a379-798b-42e8-8957-258bb760f029/preview> ) (turpmāk- Projekts).

VKP izsaka sekojošus iebildumus un priekšlikumus:

1. Par Projekta 1.4. punktu:
	1. IEBILDUMI

Ņemot vērā to, ka vilks ir ES īpaši aizsargājama suga, ka tā medības Latvijā ir pieļautas pēc dzīvnieku skaita mērķa populācijas apjoma sasniegšanas valstī un ja suga ir labvēlīgā aizsardzības stāvoklī, zinot to, ka vilku **ne**medī vairākumā ES valstu, bet kaimiņvalstīs Lietuvā un Igaunijā kopīgi ar Latviju apsaimniekojot vienu vilku populāciju (Baltijas), tur medību sezonas garums ir ievērojami īsāks (attiecīgi 5½ un 4 mēneši) nekā Latvijā (8½mēneši), - Projektā ierosinātais sezonas samazinājums par vienu mēnesi mazuļu barošanas laikā nav adekvāts. Vilku medību sezonas garums būtu tuvināms kaimiņvalstīs noteiktajam un to nevajadzētu noteikt garāku par 6 mēnešiem.

* 1. PRIEKŠLIKUMS

izteikt 3.1.7. apakšpunktu šādā redakcijā:

"3.1.7. vilki (*Canis lupus*) – no 1.oktobra līdz Valsts meža dienesta noteiktā nomedīšanas apjoma izmantošanai, bet ne ilgāk par 31. martu;".

1. Par Projekta 1.11.punktu:
	1. IEBILDUMI

Dzinējmedībām nevajadzētu notikt pēc 31.janvāra, jo pēc šī datuma saistībā ar noteikumiem nav paredzētas nevienas pārnadžu sugas dzīvnieku medības. Dzinējmedības pietiekami efektīvi nerisina postījumu problēmu. Sīko plēsēju un vilku dzinējmedību vietā medniekiem šajā laikā lietderīgāk ir pievērsties individuālajām medībām ar nolūku novērst postījumus.

Dzinējmedības nepamatoti nodara daudziem dzīvniekiem būtisku kaitējumu, it sevišķi smagos ziemas apstākļos, jo dzīvnieku dzīšana nenotiek selektīvi. Tādās medībās izdzīti tiek galvenokārt tie dzīvnieki, kurus noteikumi šajā periodā aizliedz medīt dzinējmedībās.

Potenciālo vilku postījumu novēršanai vilku medības būtu jāparedz vienīgi apdzīvotu vietu vai lauksaimniecības dzīvnieku novietņu tiešā tuvumā kā individuālās medības. Tikai tādas medības pēc savas būtības var uzskatīt par selektīvām.

* 1. PRIEKŠLIKUMS

Izteikt 11.punktu sekojošā redakcijā:

 "11. Medības ar dzinējiem vai traucēšanu (turpmāk – dzinējmedības) ir atļautas no saullēkta līdz saulrietam no 1. oktobra līdz 31. janvārim".

1. Norādot uz būtiskām Projekta nepilnībām, papildus ierosinām izmaiņas spēkā esošajos Medību noteikumos:
	1. Projektā netiek ņemta vērā aktuālā informācija par medījamo putnu populāciju stāvokli. Medību noteikumos nepieciešami vēl šādi grozījumi:
		1. Svītrot 3.2.5. punktu.

Pamatojums: Mežirbes populācija turpina samazināties – kopš 2016. gada populācija sarukusi par vairāk nekā 50%. Līdz ar to nav izpildījušies sugas aizsardzības plānā iekļautie nosacījumi, lai saglabātu mežirbi medījamo sugu sarakstā;

* + 1. Papildināt 3.2.11. punktu ar "platknābji (Anas clypeata), baltvēderi (Anas penelope)".
		Pamatojums: Šo abu sugu ligzdojošās populācijas Latvijā ir apdraudētas. Medību termiņa sākums pārceļams uz 15. septembri, kad ieradušies caurceļojošo populāciju putni, lai saudzētu vietējos ligzdotājus;
		2. 3.2.12. punktā jāsvītro platknābji (Anas clypeata), baltvēderi (Anas penelope) un garkakļi (Anas acuta).
		3. Pamatojums: Platknābji un baltvēderi pārceļami uz 3.2.11. punktu (sk. pamatojumu iepriekš). Garkaklis ir apdraudēts ne tikai Latvijā, bet arī Eiropā kopumā (https://www.iucnredlist.org/species/22680301/166201297), tāpēc svītrojams no medījamo sugu saraksta;
		4. Jaunā punktā noteikt: "Vienā medību reizē vienam medniekam atļauts nomedīt ne vairāk kā 10 ūdensputnu."
		5. Pamatojums: Arvien vairāk ūdensputnu sugu tiek iekļauts apdraudēto sugu sarakstos. Situācijā, kad ūdensputnu sugas ir nelimitēti medījamas un nav kritēriju, lai iekļautu tās limitēti medījamo sugu sarakstā, šāds ierobežojums, kas attiecas uz visām sugām kopā veicinātu atbildīgāku attieksmi pret medījamiem ūdensputniem.
	1. Spēkā esošo noteikumu 3.2.12. apakšpunkts atļauj ūdensputnu medības publiskajās ūdenstilpēs un to tauvas joslās peldsezonas laikā gan sestdienās, gan svētdienās.

Tā kā publiskajās ūdenstilpēs notiekošās ūdensputnu medības ar medību šaujamieročiem rada bīstamību un būtisku diskomfortu citiem likumiskiem publisko ūdeņu lietotājiem - peldētājiem, ūdenssportistiem, ūdenstūristiem, makšķerniekiem - šis nosacījums būtiski ierobežo pārējo publisko ūdeņu lietotāju, it īpaši bērnu, tiesības uz netraucētu atpūtu peldsezonā abās brīvdienās.

**PRIEKŠLIKUMS**:

Izteikt Ministru kabineta noteikumu Nr.421 „Medību noteikumi” 3.2.12. apakšpunktu šādā redakcijā:

3.2.12. lauči (Fulica atra), krīkļi (Anas crecca), pelēkās pīles (Anas strepera), meža pīles (Anas platyrhynchos), prīkšķes (Anas querquedula), , cekulpīles (Aythya fuligula), ķerras (Aythya marila), melnās pīles (Melanitta nigra), gaigalas (Bucephala clangula) – no augusta otrās **svētdienas** līdz **15. septembrim** **trešdienā, ceturtdienā, un svētdienā, izņemot 1.septembri, ja tā ir svētdiena, bet no 16.** septembra līdz 30. novembrim, papildus medījot platknābi (Anas clypeata) un baltvēderi (Anas penelope) - katru dienu.

6.4. Postījumu novēršanas nolūkā ierosinām legalizēt staltbriežu individuālās medības diennakts tumšajā laikā uz lauksaimniecībai izmantotām zemēm.

Ar cieņu,                                                          Juris Jātnieks,

Vides konsultatīvās padomes priekšsēdētājs

Sagatavoja:

Andis Liepa andis@kemerunacionalaisparks.lv

Jānis Sprūds janis.sprudz@ezeri.lv

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU